4 000 verkeersboetes in ’n week in Kaapstad uitgereik | Netwerk24
4 000 verkeersboetes in ’n week in Kaapstad uitgereik
Deur Warda Meyer 02 September 2019 21:00
Altesaam 4 000 boetes is die afgelope week vir ’n reeks verkeersmisdrywe in Kaapstad uitgereik.
JP Smith, burgemeesterskomiteelid vir veiligheid en sekuriteit. Foto: Jaco Marais
Volgens die stad is in dié gesamentlike operasies van die stad se verkeersdienste en metropolisie 125 verdagtes in hegtenis geneem, 70 voertuie deursoek en meer as 370 lasbriewe uitgereik.
JP Smith, burgemeesterskomiteelid vir veiligheid en sekuriteit, sê tydens Operasie Reclaim, wat in Hanover Park uitgevoer is, het beamptes binne 48 uur 93 taxibestuurders vir 374 uitstaande lasbriewe ter waarde van meer as R864 000 in hegtenis geneem.
“Terwyl beamptes met een van hierdie operasies besig was, het ’n groep van sowat sewe mense by die padversperring opgedaag en probeer om die gevange taxibestuurders vry te laat. Hulle het gewelddadig geraak en probeer om beamptes te oorrompel, maar gelukkig het ander beamptes hulle kom help en vyf mense is in hegtenis geneem. Twee ander het weggehardloop.”
Volgens Smith is die taxibestuurders na die Wynberg-polisiekantoor gebring, terwyl die vyf wat hulle probeer bevry het, na die polisie in Philippi gebring en van oproerige gedrag aangekla is.
“Die vinnige optrede deur verkeers- en wetstoepassingsbeamptes, sowel as die lede van die Suid-Afrikaanse Polisiediens, het verseker dat niemand ontsnap nie en dat hulle hul dag in die hof sal kry.”
Smith sê diegene wat probeer het om die taxibestuurders te bevry, is net so skuldig en moet die gevolge van hul gedrag dra.
Volgens hom het die stad se taxi-eenheid ook talle operasies in die stad uitgevoer en op 22 voertuie beslag gelê en 1 532 boetes uitgereik.
Onwettige straatwedrenne in die Strandfontein-, Grassy Park- en Lentegeur-gebied is ook gestop en verkeersbeamptes het 103 boetes uitgereik.
Meer oor: Jp Smith | Kaapstad | Boetes | Verkeer | Verkeersbeampte
Vragmotors ontwrig verkeer in Kaap
Puntstelsel vir oortredings op paaie ‘nie oordink’